b'\n_START_ARTICLE_\nRieti Jorkama\n_START_PARAGRAPH_\nOdo Fredrik Waldemar (Rieti) Jorkama (sukunimi vuoteen 1935 Bj\xc3\xb6rkman; 16. marraskuuta 1898 Viitasaari \xe2\x80\x93 24. syyskuuta 1964 Porvoo) oli suomalainen prokuristi, pakinoitsija ja kirjailija. H\xc3\xa4n kirjoitti pakinoita nimimerkill\xc3\xa4 P\xc3\xb6k\xc3\xb6._NEWLINE_Jorkaman vanhemmat olivat ruokalanpit\xc3\xa4j\xc3\xa4 Saima Maria Bj\xc3\xb6rkman ja O. F. V. Landgren-Kaila. H\xc3\xa4n p\xc3\xa4\xc3\xa4si ylioppilaaksi Helsingin suomalaisesta normaalilyseosta 1919 ja opiskeli sitten jonkin aikaa oikeustiedett\xc3\xa4 Helsingin yliopistossa. Jorkama meni kuitenkin pian Kansallis-Osake-Pankin palvelukseen prokuristiksi ja ty\xc3\xb6skenteli sitten ensin Helsingiss\xc3\xa4 ja vuosina 1928\xe2\x80\x931936 pankin Porvoon konttorissa. Vuodesta 1936 l\xc3\xa4htien Jorkama ty\xc3\xb6skenteli liikealan teht\xc3\xa4viss\xc3\xa4._NEWLINE_Jorkama toimi Porvoossa ilmestyneen Uusimaa-lehden pakinoitsijana vuosina 1928\xe2\x80\x931962. H\xc3\xa4n oli mukana my\xc3\xb6s Porvoon N\xc3\xa4ytelm\xc3\xa4seura ry:n ja Porvoon n\xc3\xa4ytt\xc3\xa4m\xc3\xb6n teatteritoiminnassa.'